Vinars stât a jerin i 11 di Setembar, ven a dî la ‘Diada’, la Fieste nazionâl catalane.
Cheste ricorince, che za par so cont e je plene di valôrs simbolics, vie pai ultins agns e à cjapât sù ancjemò plui significât, no dome in tiermins di memorie storiche e di afermazion positive di identitât ma ancje tant che rivendicazion di dirits, di autodeterminazion, di libertât.
Si lu à viodût a clâr l’an passât, juste tresinte agns dopo di chê dì dal 1714 cuant che la citât di Barcelone e veve di rindisi aes trupis francesis e spagnolis.
Si à tornât a viodilu ancjemò di plui chest an, cundut che la plui part dai media talians a àn cirût di dâ ae ‘zornade’ e a dute la cuistion une leture minimaliste e minimâl. Par chel al merete let l’articul
su chest argoment che al è saltât fûr su Q Code Mag, parcè che al met dongje cronache, storie, politiche e resonaments fats cun sintiment e cun cognossince.
A proposit di informazion, di sintiment e di cognossince, dongje dal intervent di Andrea Geniola su la ‘Diada’ di chest an, al merete tornât a lei ancje il resocont su la manifestazion dal an passât che si cjate su Internazionalitari.
In spiete di viodi ce che al nassarà chi di une desene di dîs, ai 27 di Setembar, in Catalogne, sgarfant in rêt, un pôc cun chê di rinfrescjâsi la memorie e un pôc par fâ un pensament ancje su la Europe e sul Friûl, si pues tornâ a cjapâ sù un altri toc di Internazionalitari e doi articui saltâts fûr su La Patrie dal Friûl dopo dal innomenât 9/N e dal referendum pe indipendence de Scozie che si à davuelt ai 18 di Setembar dal 2014.
fur_Latn fur_Latn fur_Latn fur_Latn fur_Latn fur_Latn fur_Latn